FI Euroopan unionin virallinen lehti C 125/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2014/C 125/05

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”LIVAROT”

EY-nro: FR-PDO-0217-01089 – 03.09.2012

SMM ( ) SAN ( X )

1. Eritelmän kohta/kohdat, jota/joita muutos koskee

— ☐ Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Valmistusmenetelmä: — ☐ Yhteys maantieteelliseen alueeseen — ☒ Merkinnät — ☒ Kansalliset vaatimukset — ☐ Muu [täsmennettävä]

2. Muutoksen/muutosten tyyppi

— ☐ Yhtenäisen asiakirjan tai yhteenvedon muutos — ☒ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu — ☐ Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) — ☐ Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset

Seuraavilla muutoksilla pyritään vahvistamaan SAN-nimisuojan saaneen Livarot-juuston maantieteelliseen alkuperään nivoutuvia ominaisuuksia ja laatua sekä suojaamaan tuotteen mainetta.

— Eritelmän 2 kohta: Tuotteen kuvaus

Tuotteen kuvauksessa tarkennetaan tiettyjä Livarot-juustoon liittyviä teknisiä tietoja:

— Juuston kuiva-ainepitoisuus on 44–52 prosenttia.

— Livarot-juuston viitekoot ovat muuttuneet: ”Quart-Livarot” (neljännes) on poistettu ja ”Grand Livarot” (suuri) on lisätty,

— juuston tarjontamuodot ovat vastedes seuraavat: ”Grand Livarot” -koon halkaisija on 190–210 mm ja pakkauksessa ilmoitettu nettopaino 1 200–1 500 g, ”Livarot”-koon halkaisija on 120–128 mm ja pakkauksessa ilmoitettu nettopaino 450–500 g, ”3/4 Livarot” -koon halkaisija on 107–115 mm ja pakkauksessa ilmoitettu nettopaino 330–350 g ja ”Petit Livarot” -koon halkaisija on 80–94 mm ja pakkauksessa ilmoitettu nettopaino 200–270 g.

Täsmennetään, että juustojen kokoa koskevat määritteet viittaavat myyntikokoihin.

Lisätään kuvaus Livarot-juuston aistinvaraisista ominaisuuksista.

— Eritelmän 3 kohta: Maantieteellinen alue

Livarot-juuston maantieteellistä alkuperäaluetta on tarkistettu; alun perin maantieteellinen alue kattoi 118 kuntaa, mutta nyt siihen on lisätty 173 kuntaa ja poistettu yksi kunta. Alueen laajennuksen pääasiallisena tarkoituksena on kattaa Pays d'Augen pohjoisosa siten, että SAN-nimisuojan saanut maantieteellinen alue kattaa kyseisen luonnonalueen.

Pays d'Augen pohjoisosassa vallitsevat samanlaiset ympäristöolosuhteet kuin alueen eteläosassa: samat geologiset olosuhteet (liuskeiset muodostumat), samanlainen maaperä (runsas savipitoisuus) ja samankaltaiset maisemat, joita hallitsevat marskimaat tai kukkulaiset tasangot. Lisäksi koko alueen kattaa tiheähaarainen vesistöjen verkosto. Nämä erityispiirteet ovat ratkaisevan tärkeitä nurmilaiduntuotannolle, johon Livarot-juuston ja sen alkuperäalueen välinen yhteys olennaiselta osin perustuu.

Näiden vakaiden tilaa koskevien muuttujien (geologia, maaperä, maisema, vesistöt) lisäksi maan käyttöön liittyvät tekijät, kuten ruohopeite (pysyvän laitumen osuus käytössä olevasta maatalousmaasta > 50 %), karjankasvatusmenetelmät (normandiankarjan kasvatus) ja nykyiset maidonkeruualueet ovat samankaltaiset Pays d'Augen etelä- ja pohjoisosassa samankaltaiset.

Aluetta laajennettiin myös sen vuoksi, että eritelmää tarkistettiin: yhteyttä maantieteellisen alkuperään vahvistettiin ottamalla käyttöön velvollisuus käyttää maidon tuotannossa tietyssä määrin normandiankarjaa ja pääsääntöisesti laidunruokintaa. Pays d'Augen alueella on huomattavia laidunalueita, ja siellä kasvatetaan paljon normandiankarjan lypsylehmiä.

Jalostukseen liittyvä osaaminen ilmenee Livarot-juuston massan pehmeässä rakenteessa, joka on erittäin tyypillinen kaikille Pays d'Augen alueella valmistetuille juustoille.

SAN-rekisteröinnin perusteeksi toimitetussa eritelmässä mainittu mikrobikasvusto on yhtäläinen kaikkialla Pays d'Augen alueella, toisin sanoen Livarot-juuston maantieteellisellä tuotantoalueella sellaisena kuin se on kuvattuna tässä muutoshakemuksessa. Myöskään muutoshakemuksen kattamissa olosuhteissa valmistettujen tuotteiden koemaistamisissa ei todettu minkäänlaisia eroja, jotka olisivat voineet johtua siitä, että tuotteet oli valmistettu maantieteellisen alueen eri osissa.

Tämä luonnonalue vastaa näin ollen täydellisesti eritelmän uusia tuotantoedellytyksiä.

— Eritelmän 4 kohta: Alkuperätodisteet

— Kunkin toimijan on annettava toimintaselvitys ennen tuotannon aloittamista. Siihen sisältyy ilmoitus sitoumuksesta, jossa määritellään edellytykset, joiden mukaisesti kaikkien maidontuottajien karjan on koostuttava 100-prosenttisesti normandiankarjaan kuuluvista lehmistä viimeistään vuonna 2017.

Varastokirjanpidon pitäminen on pakollista. Lisäksi sovelletaan seuraavia erityisiä vaatimuksia:

— karjankasvattajat: eritelmään sisällytettyjen laidun- ja ruokintaolosuhteiden valvonta,

— juustolat: eritelmässä tarkennettujen maidon keruuolosuhteiden ja juuston jalostusolosuhteiden valvonta,

— tilatuotanto: päiväkohtaisten tuotantomäärien ja tarjontamuotojen valvonta.

— Lisäksi tarkennetaan, miten aistinvaraiset kokeet on järjestettävä.

— Eritelmän 5 kohta: Tuotantomenetelmä

Eritelmässä tarkennetaan useita kohtia, jotta voidaan kuvata paremmin maidon ja juuston perinteisiä tuotanto-olosuhteita, jotka osaltaan vaikuttavat Livarot-juuston maineeseen:

Maidon tuotanto-olosuhteet:

Alkaen 1. toukokuuta 2017 Livarot on valmistettava sellaisilla tiloilla tuotetusta maidosta, joiden karja koostuu yksinomaan normandiankarjaan kuuluvista lehmistä. Määräaika tämän määräyksen soveltamiseksi liittyy Livarot-juuston historiaan. Kun alkuperänimitys tunnustettiin vuonna 1975, ryhmä ei katsonut aiheelliseksi täsmentää kansallisessa lainsäädännössä, että karjan oli kuuluttava nimenomaan Normandiasta peräisin olevaan rotuun, koska kaikki kasvattajat käyttivät tuolloin kyseistä rotua, jonka valta-asemaa muut rodut eivät uhanneet. Myöhemmin Prim’Holstein-rodun käytön yleistyessä ryhmä tuli yhä vakuuttuneemmaksi normandiankarjan merkityksestä Livarot-juuston ainutlaatuisuudelle ja imagolle. Pysäyttääkseen tämän kielteisen kehityksen, palauttaakseen tuotteen maineen syntyajankohtana vallinneen tilanteen ja vahvistaakseen samalla tuotteen yhteyttä alueeseen ryhmä päätti asettaa rajoituksia maidon tuotantomenetelmälle edellyttämällä, että Livarot-juuston valmistukseen oli käytettävä normandiankarjan maitoa. Tämän tilannetta parantavan toimenpiteen soveltaminen edellyttää kuitenkin sopeutumisaikaa niiden kasvattajien osalta, jotka ovat siirtyneet toisen rodun kasvatukseen sen jälkeen, kun nimitys tunnustettiin vuonna 1975. Sen vuoksi Livarot-juuston valmistukseen kuukausittain käytetyn maidon on 30. huhtikuuta 2017 asti oltava peräisin vähintään 80-prosenttisesti normandiankarjasta.

Karjan on laidunnettava ulkona vähintään 6 kuukautta vuodessa, ja lypsylehmää kohti on oltava käytettävissä vähintään 0,33 hehtaaria laidunalaa, josta vähintään 0,25 hehtaarin on sijaittava lypsyaseman välittömässä läheisyydessä.

Näillä laidunalaa koskevilla vaatimuksilla voidaan varmistaa ruohon huomattava osuus lypsylehmien rehuannoksessa, mikä lujittaa Pays d'Augen perinteisen nurmilaiduntamisen asemaa, ja taata maantieteelliselle alueelle tyypillisen erityisruokinnan avulla läheinen yhteys alueen ja tuotteen välillä.

Tuotteen ja maantieteellisen alueen välisen yhteyden varmistamiseksi karjan perusrehuannoksen kuiva-aineen on oltava vähintään 80-prosenttisesti peräisin tilan maantieteellisellä alueella sijaitsevilta lohkoilta. Täydennysrehun määrää (1 800 kg lehmää kohti kalenterivuodessa) ja laatua säännellään. Eritelmässä esitetään luettelo rehuista ja täydennysrehuista, joiden käyttö on sallittu.

Maidon käsittelyn määräajat tarkennetaan (maidon on oltava peräisin enintään neljästä viimeisimmästä lypsystä, ja sen varastointiaika saa olla enintään 48 tuntia).

Eritelmässä tarkennetaan tekniset edellytykset, jotka koskevat maidon rasvapitoisuuden vakiointia sekä maidon hapattamista ja lämpökäsittelyä. Maidon tiivistäminen veden osittaisella poistamisella ennen hyytymistä on kielletty. Raaka-aineet, valmistuksen apuaineet ja maidossa sallitut lisäaineet luetellaan.

Juuston tuotanto-olosuhteet:

Tarkennetaan, että Livarot valmistetaan hapatetusta ja juoksetetusta maidosta enintään 320 litran tankissa (1.5.2014 alkaen).

Livarot-juuston valmistukseen käytettävä maito juoksetetaan perinteisesti noin 300 litran vetoisissa tankeissa; sitä mukaa kuin muutamissa yksittäisissä tapauksissa ryhdyttiin myös käyttämään suurempia tankkeja, ryhmittymä lisäsi eritelmään määräyksen, jolla rajoitetaan säiliöiden tilavuutta.

Enimmäistilavuuden vahvistamisella halutaan varmistaa, että juustouma voidaan siirtää muotteihin yhdellä kertaa. Tästä syystä kaikilla tankista tulevilla juustoilla on samat happamuus- ja juoksutusominaisuudet, mikä ei ole mahdollista käytettäessä suurempia säiliöitä, jolloin sekoituksen ja muotteihin siirtämisen kestoaika väistämättä pitenee (useita kymmeniä minuutteja yli tuhannen litran säiliöissä verrattuna muutamaan sekuntiin tankissa). Tällöin ensimmäisenä ja viimeisenä muottiin siirrettävien juustojen ominaisuudet poikkeavat luonnollisesti toisistaan, koska juustouman kehittyminen jatkuu säiliötä sekoitettaessa ja juustojen happamuus lisääntyy siirrettäessä niitä muotteihin. Muotista poistettaessa pidempään valutetusta juustoumasta valmistetut juustot ovat kuivempia ja vähemmän maukkaita.

Eritelmässä kuvataan juoksettuman leikkauksen, sekoittamisen, muotituksen, valuttamisen ja suolaamisen ajalliset ja tekniset edellytykset. Maitoraaka-aineiden, keskeneräisten tuotteiden, juustouman tai tuoreen juuston säilytys miinusasteissa on kiellettyä.

Livarot-juuston aseman lujittamiseksi kuluttajien keskuudessa alueellisena perinteisesti valmistettuna tuotteena ryhmä haluaisi kieltää lysotsyymihydrokloridin käytön. Sitä käytetään lisäaineena eräiden bakteerilajien – etenkin juustojen paisumista aiheuttavan ja sen vuoksi juustojen valmistuksessa erityisen ei-toivottujen voihappoitiöiden – uloimman solukalvon tiettyjen sidosten hydrolyysissä. Yksi valmistaja haluaa kuitenkin jatkaa aineen käyttöä vuoteen 2015 asti, jotta niillä maitotiloilla, joiden tuottamassa maidossa esiintyy mahdollisesti voihappoitiöitä, olisi aikaa saattaa päätökseen säilörehun tuotantokäytäntöihin liittyvät parannustyöt. Näiden itiöiden esiintyminen maidossa voi todellakin olla yhteydessä niiden esiintymiseen lypsylehmien ruokintaan käytetyssä säilörehussa.

Juuston kypsytys ja sitominen:

Eritelmässä kuvataan juustojen kypsytys-, pesu- ja sitomistoimenpiteet, jotka kytkeytyvät tiiviisti toisiinsa.

Kypsytys tapahtuu kypsytysvarastossa, jonka lämpötila on 10–14 °C, ja sen jälkeen tapahtuu tarvittaessa vielä jälkikypsytys 6–9 °C:een lämpötilassa.

Eritelmässä tarkennetaan Livarot-juuston kypsytykseen liittyviä teknisiä olosuhteita: kypsytyksen aikana juustot pestään vähintään kolme kertaa, ja ne voidaan mahdollisesti myös harjata. Hapatteiden tai annatton lisääminen pesuliuokseen on sallittua. Pesuliuos koostuu suolavedestä, johon on mahdollisesti lisätty hapatteita ja/tai annattoa, jonka pitoisuus on alle 2 prosenttia.

Livarot-juustojen ja suurten Livarot-juustojen vähimmäiskypsytysaikaa pidennetään 21 päivästä 35 päiväänsen huomioimiseksi, että kypsyttäjät ovat vähitellen eritelmän rajoittamatta nostaneet kypsytysajan kestoa 35 päivään, jotta juustot voivat kypsyä sitä pidempään, mitä suurikokoisempia ne ovat. Jotta tämä juustojen makuun myönteisesti vaikuttava käytäntö vakiintuisi, ryhmä on halunnut täsmentää eritelmässä Livarot-juustojen ja suurten Livarot-juustojen vähimmäiskypsytysajan.

Velvollisuus sitoa kaikki erikokoiset Livarot-juustot nauhoilla on sisällytetty eritelmän kohtaan ”Tuotteen kuvaus”, ja se toistetaan myös kohdassa ”Yhteys maantieteelliseen alueeseen”. Sitominen, joka periytyy 1800-luvulta Livarot-juuston alkuajoilta, mainittiin jo suojatun alkuperänimityksen rekisteröinnin perusteena olleessa eritelmässä – joskin vapaaehtoisena. Sitominen on kuitenkin olennaista Livarot-juuston ulkonäön kannalta, ja juusto on saanut sen perusteella myös lisänimen ”colonel” (eversti), koska päällekkäin kiedotut nauhat tuovat mieleen ranskalaisten everstien virkapukuun ommellut sotilasarvoa osoittavat koristenauhat. Tämän juuston identiteettiin vaikuttavan tekijän säilyttämiseksi ryhmä on halunnut nimenomaisesti mainita eritelmässä, että kaikenkokoiset Livarot-juustot on sidottava nauhoilla.

Nauhojen materiaalia ei enää täsmennetä, jotta toimijoilla olisi mahdollisuus halutessaan käyttää uusia materiaaleja, lukuun ottamatta 4/4-koon Livarot juustoa, jonka sitomiseen on ehdottomasti 1. toukokuuta 2017 alkaen käytettävä kasviperäisiä nauhoja. Yhtäältä sitomiseen käytettävän materiaalin luonne vaikuttaa ainoastaan marginaalisesti juuston ulkonäköön, ja toisaalta siihen liittyvät määräykset koskevat erityisesti Livarot-juuston koko tuotannon luonnetta parhaiten ilmentävää 4/4-kokoa ja sen alan nykyisiä toimijoita. Määräyksen täytäntöönpano vaatii aikaa, jotta kaikki toimijat voivat toteuttaa (erityisesti toimituksiin liittyvät) järjestelyt, joiden avulla sitomiseen voidaan käyttää kasviperäisiä nauhoja.

— Eritelmän 8 kohta: Merkintöjä koskevat eritystiedot:

Mainintoja, jotka on merkittävä pakkauksiin, täsmennetään. INAO:n tunnuksen käyttöpakko poistetaan. Euroopan unionin SAN-tunnuksen merkitseminen on vastedes pakollista.

— Eritelmän 9 kohta: Kansalliset vaatimukset

Lisätään taulukko tärkeimmistä valvottavista kohdista ja poistetaan viittaus tekniseen soveltamisasetukseen.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”LIVAROT”

EY-nro: FR-PDO-0217-01089 – 03.09.2012

SMM ( ) SAN ( X )

1. Nimi

”Livarot”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Livarot on lieriönmuotoinen, yksinomaan lehmänmaidosta juoksuttamalla valmistettu, pehmeä, kevyesti suolattu, pestykuorinen, väriltään punertava kypsytetty juusto, jonka ympärille on kiedottu 3–5 nauhaa. Toukokuun 1. päivästä 2017 alkaen Livarot-juuston viitekoko 4/4 on aina sidottava kasviperäisillä nauhoilla.

Livarot-juuston rasvapitoisuus on vähintään 40 grammaa rasvaa 100 grammassa juustoa kuivauksen jälkeen, ja kuiva-ainepitoisuus on 44–52 prosenttia.

Livarot-juustoa on myytävillä seuraavissa tarjontamuodoissa: petit (pieni), 3/4, 4/4 ja grand (suuri). ”Grand Livarot” -koon halkaisija on 190–210 mm ja pakkauksessa ilmoitettu nettopaino 1 200–1 500 g, 4/4-koon, ns. ”Livarot”, halkaisija on 120–128 mm ja pakkauksessa ilmoitettu nettopaino 450–500 g, 3/4-koon halkaisija on 107–115 mm ja pakkauksessa ilmoitettu nettopaino 330–350 g ja ”Petit Livarot” -koon halkaisija on 80–94 mm ja pakkauksessa ilmoitettu nettopaino 200–270 g.

Kokonaiskypsytysaika juoksettumispäivästä on vähintään 21 päivää tarjontamuodoilla 3/4 ja ”Petit Livarot”, ja vähintään 35 päivää tarjontamuodoilla ”Livarot” ja ”Grand Livarot”.

Pestykuorinen juusto on hieman tahmea, ja kuoren väri vaihtelee oljenkaltaisesta punertavaan. Massa on pehmeää ja tummankeltaista, ja siinä on joitakin pieniä koloja. Livarot-juustolle on luonteenomaista aromien vahvuus ja pysyvyys. Massa on kevyen suolaista ja suussa sulavaa; sen selvästi erottuva maku tuo mieleen oljen ja heinän, eläimet ja savun.

3.3 Raaka-aineet (ainoastaan jalostetut tuotteet)

Toukokuun 1. päivästä 2017 lähtien tilojen karjan on koostuttava yksinomaan normandiankarjaan kuuluvista lypsylehmistä. Livarot-juuston valmistukseen kuukausittain käytetyn maidon on 30. päivään huhtikuuta 2017 asti oltava peräisin vähintään 80-prosenttisesti normandiankarjasta.

Maitoraaka-aineiden lisäksi maidossa tai valmistuksessa sallitaan ainesosina, valmistuksen apuaineina tai lisäaineina ainoastaan juoksete, vaarattomat bakteeri-, hiiva- ja jalohomeviljelmät, suola ja kalsiumkloridi.

Lysotsyymihydrokloridin käyttö on sallittua 31. joulukuuta 2014 asti yksinomaan 15. lokakuuta ja 15. huhtikuuta välisenä aikana.

3.4 Rehu (ainoastaan eläinperäiset tuotteet)

Jotta maantieteellisen alueen ja tuotteen välille syntyisi alueen erityisen ravinnon ansiosta tiivis yhteys, lehmät ovat laitumella vähintään kuusi kuukautta vuodesta. Tilalla on oltava kutakin lypsävää lehmää kohden vähintään 0,33 hehtaaria nurmialaa, josta vähintään 0,25 hehtaarille laidunalaa on oltava pääsy suoraan lypsytiloista.

Karjan perusravintoannoksena käytetystä rehusta vähintään 80 prosenttia (kuiva-aineena laskettuna) on tuotettava maantieteellisellä alueella sijaitsevilla tilan lohkoilla. Täydennysrehun määrä on rajoitettu 1 800 kilogrammaan karjaan kuuluvaa lehmää kohden kalenterivuodessa.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Maito tuotetaan ja juustot valmistetaan, kypsytetään ja sidotaan 4 kohdassa määritetyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Lainsäädännön mukaisten merkintöjen lisäksi jokaisessa kaupan pidetyssä SAN-nimisuojan ”Livarot” saaneessa juustossa on oltava oma etikettinsä, johon on merkitty alkuperänimitys ja maininta ”Appellation d’Origine Protégée” (suojattu alkuperänimitys) tai ”AOP” (SAN).

Euroopan unionin SAN-tunnuksen käyttö on pakollista.

Määritteitä ”petit”, ”3/4”, ”grand” on lupa käyttää juustojen etiketeissä 3.2 kohdan (Tuotteen kuvaus) edellytysten mukaisesti.

4 Maantieteellisen alueen tarkka rajaus

Maantieteellinen alue kattaa seuraavat departementit ja niihin kuuluvat kantonit tai kantonien osat:

Calvadosin departementti (14):

Seuraavat kantonit kokonaisuudessaan: Blangy le Château, Cambremer, Dozulé, Honfleur, Lisieux 1, Lisieux 2, Lisieux 3, Livarot, Orbec, Pont L’Evêque ja Trouville; Bourguebus'n kantonissa Airanin kunta; Mézidon-Canonin kantoni lukuun ottamatta Bissièresin ja Percy-en-Augen kuntia; seuraavat kunnat Morteaux-Coulibeufin kantonissa: Barou en Auge, Les Moutiers en Auge ja Norey en Auge; St-Pierre sur Divesin kantoni lukuun ottamatta St-Pierre sur Divesin kuntaa; Troarnin kantonissa seuraavat kunnat: Argences, Canteloup, Cléville, Janville, St Ouen du Mesnil Oger, St Pair, St Pierre du Jonquet ja Troarn; Cabourgin kantonissa seuraavat kunnat: Amfreville, Bavent, Breville les Monts, Cabourg, Gonneville en Auge, Merville-Franceville, Petiville, Sallenelles ja Varaville.

Ornen departementti (61):

Vimoutiersin kantoni kokonaisuudessaan; seuraavat kunnat Exmesin kantonissa: Ginai, Avernes sous Exmes, Courménil, Exmes, Omméel, Survie ja St Pierre la Rivière; Gacén kantoni lukuun ottamatta Trinité-des-Laitiersin kuntaa; seuraavat kunnat Merlerault'n kantonissa: Champ Haut, Lignères, Menil Froger ja Le Menil Vicomte; seuraavat kunnat Trunin kantonissa: Coudehard, Mont Ormel, Montreuil la Cambe, St Gervais des Sablons, Chambois, Ecorches ja Neauphe sur Dives.

Euren departementti (27):

Seuraavat kunnat Beuzevillen kantonissa: Fatouville Grestain, Fiquefleur Equainville, La Lande St-Léger, Manneville la Raoult ja St Pierre du Val; seuraavat kunnat Thibervillen kantonissa: La Chapelle Hareng, Fontaine la Louvet, Piencourt, Les Places ja St-Germain la Campagne.

5 Yhteys maantieteelliseen alueeseen

5.1 Maantieteellisen alueen erityisyys

Pays d’Augen luonnonaluetta reunustavat pohjoisessa Englannin kanaali ja etelässä Perchen kukkulat. Tätä keskikorkeaa (120–250 m) tasankoa halkoo useita vesistöjä, jotka ovat muokanneet sen pintaa ja muodostaneet erilaisia maisemia – leveitä laaksoja, syvien laaksojen erottamia tasankoja ja pieniä jyrkkärinteisiä laaksoja. Alueelle on luonteenomaista savinen maaperä, hyvin valtamerellinen ilmasto, säännöllinen sadanta läpi koko vuoden ja vähäiset lämpötilanvaihtelut vuodenaikojen välillä.

Ensimmäiset Livarot-juustoa koskevat kirjalliset maininnat ovat peräisin 1600-luvulta. Juuston tunnettuus kasvoi 1800-luvun puolivälin jälkeen, sillä rautatieverkon ansiosta juustoa pystyttiin kuljettamaan kaupunkeihin.

Tällä maantieteellisellä alueella kehittyi samanaikaisesti

— erityinen maidontuotanto, joka perustui perinteisesti pääasiassa normandiankarjaan sekä lehmien ravintona käytetyn nurmirehun suureen osuuteen ja hyvin pitkään laidunkauteen;

— ja elinvoimainen erityisosaamiseen perustuva pehmeiden juustojen valmistustoiminta. Maito kuoritaan ja hapatetaan. Juustouma leikataan keskisuuriksi rakeiksi ja sitä sekoitetaan. Juustoja pestään kellarikypsennyksen aikana säännöllisesti, minkä ansiosta juusto saa oranssisen kuorensa. Kuluttajat mieltävät juustojen sitomisen erottamattomaksi osaksi Livarot-juuston perinteistä luonnetta, ja sitomisen ansiosta myös muotissa kehittynyt juuston muoto säilyy. Kypsytyksen aikana Livarot-juustojen ympärille kiedotaan kolmesta viiteen kertaan yksi tai useampia nauhoja.

5.2 Tuotteen erityisyys

Pestykuorinen juusto on hieman tahmea, ja kuoren väri vaihtelee oljenkeltaisesta punertavaan. Massa on pehmeää ja tummankeltaista, ja siinä on joitakin pieniä koloja. Livarot-juustolle on luonteenomaista aromien vahvuus ja pysyvyys. Massa on kevyen suolaista ja suussa sulavaa; sen selvästi erottuva maku tuo mieleen oljen ja heinän, eläimet ja savun. Livarot-juuston tunnistaa sen ympärille 3–5 kertaa kiedotusta nauhasta, jotka ovat erottamaton osa tuotteen imagoa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Livarot-juuston yhdistävät Pays d’Augen alueeseen useat inhimilliset ja luontoon liittyvät tekijät. Pays d’Augen alue soveltuu ilmastonsa, pinnanmuodostuksensa, vesistöjensä ja maaperänsä ansiosta hyvin nurmiviljelyyn. Karjankasvattajat ovat kehittäneet kasvatusjärjestelmän, jossa hyödynnetään pitkiä laidunkausia, jotka ovat mahdollisia leutojen lämpötilojen ja säännöllisten sateiden ansiosta. Lisäksi he ovat jalostaneet normandiankarjan, joka on sopeutunut hyvin laiduntamiseen ja josta saatavan maidon fysikaalis-kemialliset erityisominaisuudet soveltuvat poikkeuksellisen hyvin juustonvalmistukseen erityisesti siksi, että maito juoksettuu hyvin.

Pays d’Auge on juuston tuotantoaluetta, jolla pehmeiden ja pestykuoristen juustojen valmistukseen liittyvä taitotieto on siirtynyt sukupolvelta toiselle aina näihin päiviin saakka. Tämä erityisesti kypsytykseen ja pesemiseen sekä juustojen sitomiseen nauhoilla liittyvä taitotieto vaikuttavat osaltaan Livarot-juuston erityisominaisuuksiin, jotka antavat sille jäljittelemättömän maun.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

https://www.inao.gouv.fr/fichier/CDCLivarot.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.